На основу члана 23. став 2. Закона о државној управи („Службени гласник РС", бр. 79/05, 101/07, 95/10, 99/14, 30/18 - др. закон и 47/18) и Закључка Владе Републике Србије 05 број: 660-9558/2023 од 12. октобра 2023. године

**МИНИСТАРСТВО НАУКЕ, ТЕХНОЛОШКОГ РАЗВОЈА И ИНОВАЦИЈА**

Објављује

**ЈАВНИ ПОЗИВ**

**за**

**Програм формирањa и развоја иновационих инкубатора у научно-истраживачким организацијама (НИО) у Републици Србији**

**Циљеви Програма:**

Oпшти циљ Програма је успостављање и подизање капацитета иновационих инкубатора у оквиру НИО. Програмом се подржавају предузетнички тимови у оквиру НИО да своје иновације и пословне идеје даље развијају кроз формирање и развој новооснованих предузећа (стартапа). Чланови предузетничког (стартап) тима могу бити студенти, истраживачи и/или наставно особље, засебно или у мешовитом саставу.

Посебни циљеви програма односе се на развој предузетничких компетенција, повећање броја стартап тимова са пословним идејама као и повећање броја стартапа у најранијој фази развоја, са нагласком на пружање обука, менторског вођења и саветовања, како би се олакшао њихов раст и омогућио несметани улазак и успех на тржишту. Други посебан циљ Програма односи се на мултидисциплинарност и сарадњу НИО са једном или више сродних НИО (које имају искуство у покретању и управљању канцеларијама за развој иновација, стартап центрима, стартап инкубаторима или другим програмима подршке развоју иновационог предузетништва) и/или са научно-технолошким парком који је основан у складу са Законом о иновационој делатности („Сл. гласник РС“, број 129/21) и који испуњава услове за упис у Регистар субјеката националног иновационог система у складу са Правилником о Регистру субјеката националног иновационог система („Сл. гласник РС“, број 143/22).

**Намена и услови пријаве:**

Програм је намењен свим НИО у Републици Србији заинтересованим за формирање и развој Инкубатора у оквиру своје организације.

Иновациони инкубатор у смислу овог Програма подразумева посебан простор унутар НИО у ком се развија и примењује специјализован програм са циљем подршке и подстицања раста броја новооснованих предузећа (стартапа) у раној фази и других иновативних пројеката које креирају предузетнички тимови, као и промовисања интердисциплинарне сарадње и умрежавања међу студентима, истраживачима, наставницима, менторима и стручњацима из одређене индустријске области.

Заинтересоване НИО по овом Јавном позиву, подносе пријаву у виду пројектног предлога у партнерству са једним научно-технолошким парком који испуњава услове дефинисане Законом о иновационој делатности („Сл. гласник РС“, број 129/21) и услове за упис у Регистар субјеката националног иновационог система у складу са Правилником о Регистру субјеката националног иновационог система („Сл. гласник РС“, број 143/22) и/или са једном или више сродних НИО (које имају искуство у покретању и управљању канцеларијама за развој иновација, стартап центрима, стартап инкубаторима или другим програмима подршке развоју иновационог предузетништва).

Потребно је да НИО у року од 12 месеци од закључивања Уговора којим се регулишу међусобна права, обавезе и одговорности између Министарства и НИО, поднесе Захтев за упис у Регистар субјеката националног иновационог система Републике Србије.

**Износ финансирања:**

Максимални износ финансирања који Министарство науке, технолошког развоја и иновација (у даљем тексту: „Министарство“) може доделити по једном пројекту је до 6.000.000,00 динара за период од 12 месеци.

Укупан буџет за програм: **60.000.000,00** динара.

Предлог пројекта треба да садржи активности којима ће се извршити формирање и развој капацитета иновационих инкубатора за обављање следећих задатака:

* Обезбеђивање радног простора са неопходном интернет конекцијом у којем се налази компјутерска опрема, сала за састанке и презентације, канцеларије, као и друга опрема,
* Промоција иновационог инкубатора у НИО са циљем привлачења предузетничких тимова и појединаца,
* Развој предузетничког духа код студената, истраживача и наставног особља организацијом различитих догађаја (хакатона, презентације идеје и сл.),
* Дефинисање адекватних механизама мотивације и тренинг програма запослених у НИО за унапређење менторских компетенција и континуиран рад са тимовима у иницијалним фазама развоја идеје (прединкубације).
* Мапирање иновација и тимова на факулетима и институтима и повећање њихове видљивости стејкхолдерима у екосистему у фукцији даљег умрежавања, финансирања, сарадње у различитим фазама развоја иновација и друго,
* Едукација и помоћ тимовима и појединцима у развоју пословања и комерцијализацији иновативних идеја, кроз упознавање са различитим пословним моделима, дефинисању и истраживању тржишта, утврђивању циљаних корисника, планова продаје и маркетинга, као и стратегијама раста и развоја,
* Помоћ у генерисању, евалуацији, валидацији и тестирању идеја,
* Умрежавање кроз организацију и учешће на догађајима и састанцима (*meetups*) са другим субјектима иновационог екосистема,
* Менторство путем обезбеђивања искусних стручњака из области технологије, иновација и пословања који могу пружити одговоре на питања од значаја за развој новог иновативног предузећа,
* Помоћ у обезбеђивању финансијске подршке за развој пословања, кроз едукацију о моделима и конкретним изворима финансирања, као и помоћ у писању пријаве за добијање средстава,
* Припрема тимова за представљање пословне идеје пред инвеститорима (*Pitch Preparation*),
* Саветовање у области правних, финансијских и административних послова, као и питања права заштите интелектуалне својине,
* Помоћ у развоју и тестирању прототипа.

Очекивани резултат рада иновационог инкубатора на факултетима је да до краја трајања Програма подршке оснује најмање 3 стартап тима или стартапа који су поднели пријаве за неки од постојећих програма финансирања развоја иновативних идеја (нпр. програми Фонда за иновациону делатности, научно-технолошких паркова и/или осталих доступних програма финансирања стартапа), док је очекиван резултат рада иновационог инкубатора на институтима оснивање најмање 3 предузетничка тима од којих ће најмање један основати посебно правно лице које ће правно бити повезано са институтом (спиноф из НИО).

Министарство може да, уколико на основу изештаја НИО о реализацији плана пројектних активности утврди да се исте не реализују у складу са циљевима програма и наменом средстава, тражи да се новчани износ средстава који је додељен за реализацију пројекта врати у буџет Републике Србије.

**Дозвољени трошкови:**

* Људски ресурси – трошкови особља (лица) ангажованог на пројекту,
* Трошкови ментора и експерата,
* Трошкови организације обука, такмичења, промоција, техничког и структурног умрежавања,
* Трошкови израде Програма успостављања и рада иновационих инкубатора,
* Трошкови израде Програма рада са студентима и истраживачима у складу са циљевима овог Програма,
* Трошкови израде неформалних програма обука (курсева) за предузетничке (стартап) тимове, менторе, инвеститоре и стручњаке из одговарајуће индустријске области у складу са циљевима овог Програма,
* Трошкови израде промотивног материјала,
* Трошкови радног материјала за рад и функционисање иновационог инкубатора.

Плаћање ПДВ-а је дозвољен трошак.

**Недозвољени трошкови:**

* Трошкови адаптације и опремања простора,
* Трошкови банкарског пословања и други административни послови,
* Курсне разлике,
* Режијски трошкови и трошкови изнајмљивања простора,
* Потраживања,
* Остали трошкови које нису у складу са Програмом и наменом средстава.

**Документација која се подноси приликом пријаве:**

1. Обједињени документ потписан од стране подносиоца пријаве у коме се налази: План пројектних активности из два дела (Део 1: план пројектних активности изградње капацитета чланова тима иновационог инкубатора; Део 2: план пројектних активности за подршку корисницима услуга иновационог инкубатора), буџет пројекта и биографије чланова тима ангажованих на пројекту,
2. Документ којим се потврђује да је простор намењен за иновациони инкубатор у НИО расположив, без терета и дат на коришћење у складу са циљевима овог Програма на минимум 24 месеца од дана објављивања Јавног позива,
3. Уколико НИО подноси пријаву са једним или више партнера (друга НИО и/или НТП) потребно је да достави и потписане споразуме о партнерству.
4. Потписано писмо о намери за отварање наменског буџетског рачуна, од стране НИО где ће, у случају одобрења пројекта, бити извршена уплата финансијских средстава планираних по пројекту.

**Административна провера пријава:**

Након достављања пријаве, Министарство врши административну проверу комплетности пријаве. Пријаве које нису комплетне и које нису поднете на прописан начин неће бити узете у разматрање, о чему ће подносилац пријаве бити обавештен.

**Процена пријава:**

Испуњеност услова за доделу средстава утврђује трочлана Комисија за оцену пријава и праћење реализације програма (у даљем тексту: Комисија) коју образује Министарство и то два члана из реда запослених и ангажованих лица у Министарству и један члан Комисије који је Решењем министра број 119-01-92/2023-04 од 4.5.2023. године именован за члана Радне групе за унапређење иновационог предузетништва и регулисање системског оквира за трансфер технологије у НИО, а који није запослен у НИО. За свој рад остварен у оквиру Комисије, чланови не добијају накнаду.

Комисија разматра пријаве по редоследу приспећа комплетне документације. Датумом приспећа пријаве сматра се датум достављања комплетне документације у вези са поднетом пријавом на адресу за пријем поште Министарства науке, технолошког развоја и иновација, Немањина 22-26, 11000 Београд.

Пријаве ће бити разматране на основу следећих критеријума:

* Дефинисана визија пројекта успостављања/даљег развоја Инкубатора (план подизања капацитета запослених) – 30 бодова
* Усклађеност активности пројекта са циљевима Програма – 30 бодова
* Обезбеђен простор и опрема – 15 бодова
* Радно ангажована особа/координатор пројекта на пословима управљања и развоја иновационог инкубатора од стране НИО у пуном радном времену – 20 бодова
* Усклађеност буџета у односу на пројектне активности – 5 бодова

Бодови се потом сабирају и пријаве које остваре минимум 80 или више од максималних 100 бодова могу бити одобрене за финансирање у зависности од расположивог буџета и датума доспећа пријаве.

Комисија може тражити додатне информације које се односе на план реализације пројектних активности и планирани буџет пројекта, пре одлучивања о поднетој пријави.

Комисија може предложити, уз образложење, да се одобри реализација пројекта уз умањење буџета предложеног пројекта.

Комисија може тражити додатне информације које се односе на план реализације пројектних активности и планирани буџет пројекта, пре одлучивања о поднетој пријави.

Средства ће се додељивати хронолошки по редоследу пристиглих пријава – до утрошка средстава предвиђених за ову намену.

**Закључивање уговора:**

Министарство на основу Одлуке о додели средстава потписује уговор са овлашћеним представником НИО која реализује одобрени пројекат.

Подносилац пријаве коме су средства одобрена, а који није потписао уговор у року од 30 дана, сматраће се да је одустао од додељених средстава.

Уговор ступа на снагу датумом потписивања овлашћених лица свих уговорних страна. У случају да једна од уговорних страна потпише уговор накнадно, уговор ступа на снагу даном последњег потписа.

**Подношење пријаве:**

Прецизно и тачно попуњена пријава и пратећа документација доставља се непосредно преко писарнице републичких органа или путем препоручене поште на адресу Министарство науке, технолошког развоја и иновација, Немањина 22-26, 11000 Београд, са назнаком „Пријава на јавни позив– Програм формирањa и развоја иновационих инкубатора у НИО”.

Скенирана пријава са пратећом документацијом се подноси и електронски на адресу inovacijetr@nitra.gov.rs, са назнаком „Пријава на јавни позив– Програм формирањa и развоја иновационих инкубатора у НИО”.

Рок за подношење пријава је 15 дана од дана објављивања Јавног позива.

Непотпуне и неблаговремене пријаве неће бити разматране.

Образац пројектне пријаве можете преузети [овде](https://nitra.gov.rs/images/Javni-poziv-i-konkursi/14-10-2023/prijavni-obrazac-program-startap-inkubatori.docx).